CELEX: 32016D1080
Language: et
Date: 2016-06-27 00:00:00
Title: Nõukogu otsus (EL) 2016/1080, 27. juuni 2016, millega kehtestatakse liidu nimel võetav seisukoht rahvusvahelises oliivinõukogus hääletamisele tulevate teatavate otsuste suhtes

5.7.2016   
            
            
               ET
            
            
               Euroopa Liidu Teataja
            
            
               L 179/33
            
         NÕUKOGU OTSUS (EL) 2016/1080,
   27. juuni 2016,
   millega kehtestatakse liidu nimel võetav seisukoht rahvusvahelises oliivinõukogus hääletamisele tulevate teatavate otsuste suhtes
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 207 lõiget 3 koostoimes artikli 218 lõikega 9,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Rahvusvaheline oliivinõukogu on valitsustevaheline teaduslik ja tehniline organisatsioon, mis tegutseb oliiviõli tootmise ja lauaoliivide kasvatamise sektoris.
            
         
               (2)
            
            
               Liit võib oliivinõukogu liikmena teha ettepanekuid kavandatavate oliivinõukogu otsuste muutmiseks ja väljendada nendega seoses oma ametlikku seisukohta, järgides rahvusvahelise oliivinõukogu menetluseeskirju ja hääletuskorda.
            
         
               (3)
            
            
               15. juulil 2016 toimuval järgmisel oliivinõukogu liikmete nõukogu istungil vaatab rahvusvaheline oliivinõukogu läbi ja tõenäoliselt võtab vastu viis otsuste eelnõud („otsuste eelnõud“), mis mõjutavad liidu õigust.
            
         
               (4)
            
            
               Esimese, teise, kolmanda ja neljanda otsuse eelnõuga muudetakse oliiviõlide ning oliivijääkõlide suhtes kohaldatavat kaubandusstandardit (COI/T.15/Rev…): see hõlmab vastavalt etüülestrite piirmäära muutmist; heptadekaanhappe, heptadetseenhappe ja eikoseenhappe piirmäärade muutmist; spetsiifilise ekstinktsioonikoefitsiendi K270 (lainepikkusel 270 nm) piirmäära muutmist ning ametlikku teatamist ISO meetoditest, mis on vastu võetud eesmärgiga saavutada täielik ühtlustamine ja lisada viide uuele peroksiidiarvu määramise meetodile.
            
         
               (5)
            
            
               Viienda otsuse eelnõuga võetakse vastu uus analüüsimeetod peroksiidiarvu määramiseks (COI/T.20/Doc. No…).
            
         
               (6)
            
            
               Kui otsuste eelnõud on vastu võetud, võib osutuda vajalikuks muuta komisjoni määrust (EMÜ) nr 2568/91 (1).
            
         
               (7)
            
            
               Otsuste eelnõusid on oliiviõlisektori teadus- ja tehnikavaldkonna eksperdid põhjalikult arutanud. Need aitavad oliiviõlistandardeid rahvusvaheliselt ühtlustada ja loovad raamistiku, millega tagatakse aus konkurents oliiviõlisektori toodetega kauplemisel. Seepärast tuleks neid otsuseid toetada.
            
         
               (8)
            
            
               Selleks et võimaldada vajalikku paindlikkust enne rahvusvahelise oliivinõukogu liikmete nõukogu istungit toimuvatel läbirääkimistel, tuleks liidul lubada nõustuda otsuste eelnõude muudatustega, tingimusel et need muudatused ei muuda otsuste sisu,
            
         ON VASTU VÕTNUD KÄESOLEVA OTSUSE:
   Artikkel 1
   Liidu nimel võetav seisukoht rahvusvahelise oliivinõukogu liikmete nõukogu 15. juuli 2016. aasta istungil seoses otsuste eelnõudega peab olema lisaga kooskõlas.
   Artikkel 2
   1.   Kui on tõenäoline, et artiklis 1 osutatud seisukohta võib mõjutada enne rahvusvahelise oliivinõukogu liikmete nõukogu istungit või selle ajal esitatud uus teaduslik või tehniline teave, taotleb liit, et nimetatud istungil lükataks otsuste eelnõude vastuvõtmist edasi seni, kuni kehtestatakse liidu seisukoht uue teabe alusel.
   2.   Väiksemaid tehnilisi muudatusi otsuste eelnõudes võivad liidu esindajad oliivinõukogu liikmete nõukogus teha ilma nõukogu täiendava otsuseta.
   Artikkel 3
   Käesolev otsus jõustub selle vastuvõtmise päeval.
   
      Luxembourg, 27. juuni 2016
      
         
            Nõukogu nimel
         
         
            eesistuja
         
         M. H. P. VAN DAM
      
   
   
      (1)  Komisjoni 11. juuli 1991. aasta määrus (EMÜ) nr 2568/91 oliiviõlide ja pressimisjääkide omaduste ja asjakohaste analüüsimeetodite kohta (EÜT L 248, 5.9.1991, lk 1).
   
      LISA
      Liit toetab järgmisi otsuste eelnõusid, milles käsitletakse oliiviõlide ja oliivijääkõlide füüsikaliste, keemiliste ja organoleptiliste omaduste standardimist ning analüüsimeetodite ühtlustamist, jättes endale õiguse otsused edaspidi olukorra muutumisel läbi vaadata.
      
                   
               
               
                  OTSUS, millega muudetakse oliiviõlide ning oliivijääkõlide suhtes kohaldatavat kaubandusstandardit (COI/T.15/Rev…): etüülestrite piirmäära muutmine.
               
            
                   
               
               
                  OTSUS, millega muudetakse oliiviõlide ning oliivijääkõlide suhtes kohaldatavat kaubandusstandardit (COI/T.15/Rev…): heptadekaanhappe, heptadetseenhappe ja eikoseenhappe piirmäärade muutmine.
               
            
                   
               
               
                  OTSUS, millega muudetakse oliiviõlide ning oliivijääkõlide suhtes kohaldatavat kaubandusstandardit (COI/T.15/Rev…): spetsiifilise ekstinktsioonikoefitsiendi K270 (lainepikkusel 270 nm) piirmäära muutmine.
               
            
                   
               
               
                  OTSUS, millega muudetakse oliiviõlide ning oliivijääkõlide suhtes kohaldatavat kaubandusstandardit (COI/T.15/Rev…): ametlik teatamine ISO meetoditest, mis on vastu võetud eesmärgiga saavutada täielik ühtlustamine ja lisada viide uuele peroksiidiarvu määramise meetodile.
               
            
                   
               
               
                  OTSUS, millega võetakse vastu uus analüüsimeetod peroksiidiarvu määramiseks (COI/T.20/Doc. No…).